정조 8년
甲辰七月初八日酉時。上御誠正閣。時任大臣上號都監都提調提調郞廳。文任諸臣。掌樂提調入侍時。都提調領府事金尙喆。左議政李福源。都監提調金華鎭徐浩修鄭一祥趙時俊。大提學吳載純。弘文提學徐有隣。掌樂提調徐有防。都監郞廳鄭昌老尹晳東李宜耆李天穆權惠應。行右承旨金思穆。記事官沈晉賢李崑秀尹行任。以次進伏訖。上曰。上番翰林出去。兼春秋一員入侍。崑秀出去。兼春秋金鳳顯進伏。上曰。兼春秋出去。禮判使之入侍。鳳顯承命出。與禮曹判書金魯鎭偕入。尙喆曰。昨熱異常。侵夜酬接。聖體。若何。上曰。一樣矣。卿亦勞攘旣多。而少無所損。可知精力之尙强。如是而都提調之任。必欲辭免。何也。尙喆曰。臣冒上一箚。而未蒙體諒之恩。臣雖不肖。豈不知聖意之所在。亦豈敢爲避事之計乎。向來寶鑑摠裁之任。陵役董察之事。皆是暫時事役。故臣亦不敢辭免。而今此莫大之役。實非昏憒之臣所可承當者也。上曰。不必畢其說也。今此都監役事。亦不必逐日進去。且於上號時。方欲先後擇日。間日爲之。卿則似無勞損之慮矣。尙喆曰。臣之一身。豈敢顧恤。誠以國家莫大之役。易至僨誤故也。上曰。今番都監。卽是卿爲先朝效力之日。今若不爲。卿雖康旺。豈可再當此擧乎。且都提調姑無所事。必須會同於明日。勿復過辭也。上曰。今日使卿等入侍者。蓋以尊號事。欲詳議故也。凝道二字。終不合當。追上固非常有之事。且予登極後今始追上。則摸天畫日。雖未能焉。形容功化之萬一。然後庶安於心。昨日議號後。終夜耿耿。不能成寐。試閱各年儀軌。意或有前所擬議之字矣。亦無三望之例。今無可考。今此追上之字。若不及於前日所上之號。則實非予追遠寓慕之意也。凝道二字。終有造作之嫌矣。今始考之。則大明成化皇帝尊號。有繼天凝道四字。論以事理。亦不安矣。福源曰。此則恐未必然。皇朝尊號。決難嫌避矣。上曰。體道乃光廟尊號。而洪熙皇帝尊號。亦云體道。章武乃孝廟謚號。而萬曆皇帝尊號。亦曰章武。古亦然矣。而今則雖非凝道二字。或可有合當之字耶。尙喆曰。議號之極難。昨筵已仰達。而臣等姑無他意見矣。上曰。誠敬達道。非不好也。而達字予有深意。昨不議到。昔年上號時。一種凶徒。必欲以達權之達字議定故也。今則設都監姑遠。不必卽席改議。限以設都監之日。而深思改定。似好矣。大抵昨日議定八字。皆不合當。若在至行純德之上。則猶可爲也。今在乾健坤寧之下。則恐不然矣。夫功化者。聖人之能事畢矣。故聖功神化之後。以開泰基永承之。此卽功化之效也。蓋先朝尊號字義。皆有本末功化次序。至行純德。爲德行之本。英謨毅烈。爲事功之著。其下字義。莫不皆然。而今則乃於聖功神化之後。又曰立經正紀。則語義生割。且配命。乃凝道以後事。而乃在凝道之上。此亦不然矣。此是不可復改之事。且予初行盛禮。故必欲求十分合當之字。一念耿耿。有難爲心。卿等必須更思也。福源曰。此乃殿下登極後初行之禮也。臣等豈不欲仰體聖孝。且今在廷諸臣。皆蒙先大王陶鑄作成之化。於戲之思。秉彝同然。孰不願效其一得之見乎。第念聖孝無窮。而文字有限。實無以對揚聖思。少效微忱。方切惶悶矣。上曰。或有未盡思得之字乎。孝元和等字。亦不合矣。尙喆曰。今此邦慶無前。而亦難入於尊號中矣。福源曰。昨下傳敎。專以盛德大業爲敎。而邦慶意思。亦不可入矣。上曰。然則當用慶字休字。豈不單弱乎。限以設都監之日。必須改議。可也。尙喆曰。下敎如此。臣等第當更議矣。上曰。今則不必九卿會議。只卿等與文任諸臣相議也。尙喆曰。若有思得者。則請對稟定後啓下乎。上曰。依此爲之。尙喆曰。數日思得。而終不得。則誠惶悶矣。上曰。今豈有新異之見乎。字義音響俱好。則好矣。卿等於東宮定名。尙欲致力。況此至重至大之事乎。凝道旣是大明尊號。百爾思之。恐不可用矣。上曰。上號都監。待冊禮後始役。猶可及耶。華鎭曰。優爲之矣。福源曰。一番會同。規模旣定之後。其餘事役。不至曠久矣。上曰。取考先朝日記。則讀冊官。以吏參爲之。今則堂下人之當爲加資者。雖或落莫。方欲依先朝例爲之。至於議號單子。亦曾奉安於要彩輿。先朝親爲隨駕。而昨日則不能如例爲之。予甚悚然矣。然此猶節目間事。昨日箋文事。大段失禮矣。福源曰。昨日箋文事。萬萬惶悚。壬辰已例。臣亦記得。而昨日則汨汨於議號。未暇照檢矣。魯鎭曰。方物物膳。何以爲之乎。上曰。只一度擧行。可也。昨日事。卿不能別白陳達。故至於做錯矣。魯鎭曰。臣尙今疑之。承文院終無謄錄故如此矣。上曰。儀軌則詳載矣。華鎭曰。儀註中亦有此文矣。上曰。王大妃殿箋文。先朝辛未。有親上之例。若於昨日知此禮。則可以親上。而未及知之矣。福源曰。昨日迫暮。凡事皆不得如儀矣。上曰。定號日上箋之時。自前每多窘束之患。而昨日尤甚。禮曹儀註。則詳細爲之矣。福源曰。五處上尊號議定之日。以慶忭之意。上箋於大殿。自是當然之事也。上曰。此則大提學。不善爲之矣。且昨日賓廳事。亦有誤着。癸酉前例。則議號單子廟號下。具書尊號矣。今番則只書廟號。何不詳考而爲之乎。左相旣經文衡。詳錄如此前例。置之政府。可也。三司長官。古無出牌之例。而昨日竝招三司長官。此政院之不察也。有防曰。臣等未諳前例。一體出牌矣。上曰。昨日則倉卒之際。無怪如此。而特以重其事之義。文衡則已令越俸。此後則詳察爲之。可也。福源曰。領相昨日失汗過多。本病有添。今日不得入來云矣。尙喆曰。設都監。冊禮後爲之。則擧行之事。似有遲待之弊矣。上曰。果當有弊乎。華鎭曰。似有弊端矣。上曰。明日會同。各差備啓下。始役則待冊禮後爲之。可也。上曰。今番上號都監所用寶盝外匣玉冊外匣。皆用舊件。先朝玉冊奉安欌。似有狹窄之慮。十二日展謁時。戶工判隨入奉審。可也。上曰。景慕宮則用樂。宗廟則以壓尊之故。不得用樂。而大內則本無此嫌。且御極後卽請進宴禮也。而慈殿慈宮。旣不允許。予亦無興況。尙今不爲矣。今番則欲以瞽師奏樂矣。聞掌樂提調言。瞽人音律。皆能成樣云矣。有防曰。今番選倡。當使服色鮮明。則惠民署工曹。必不如內醫院尙衣院矣。上曰。內醫院尙衣院中選用。可也。上曰。上號擇日。果已問之乎。魯鎭曰。八月三十日。有拘忌云矣。上曰。九月十三日如何云耶。魯鎭曰。未及問之矣。上曰。待令日官招入。鳳顯承命出傳。與池日賓姜熙輔偕入。上曰。十三日如何。日賓等對曰。十三日。於上命爲生氣。於內殿爲天宜。大吉。上曰。然則以十三日爲定。各殿宮上號吉日。皆於十三日後十九日前。分日擇入。今已日暮。明日以草記入啓。可也。上曰。十三日上號。下情甚幸。而此有難處者。璿源殿誕日祭享。每以四更頭過行矣。伊日若詣宗廟行禮。則眞殿祭享。無替行之人。將若之何。福源曰。眞殿祭享。卽晝茶禮乎。上曰。王朝禮。每於四更頭行祭矣。宗廟行禮後還宮。則必値日出。時刻差晩。果無所妨耶。福源曰。旣是晝茶禮。則時刻差晩。似無不安之義。而但自上達夜將事。又復行禮於眞殿。恐有妨於節宣矣。上曰。此則不必爲慮。禮判先爲退去。魯鎭先退。上曰。更爲入思。則有何好字耶。尙喆曰。今則不可以字義求之。勢將依作文樣製進。一經御覽後。使詞臣潤色矣。上曰。好矣。尙喆曰。堯明舜哲下。更無他字。故其時左相。以乾健坤寧議進。今亦當如是爲之矣。上曰。堯舜文武之外。豈有他極盡底文字耶。尙喆曰。誠如聖敎。今雖極力窮思。亦未必恰當於聖心矣。上曰。今已窮矣。若加上謚號。則或勝於尊號字之極難耶。尙喆曰。謚號字尤難議定矣。福源曰。謚字本自不廣。何以形容先大王之德業乎。上曰。左右思量故。計至此耳。昨筵專意於先朝尊號。故王大妃殿尊號。未及下敎。而非但字義之不能摸畫聖德。音響亦不稱意。若以惠徽二字連讀。則意不承接韻不生響。今若以宮音角音等字改定。則好矣。先朝上號於仁元王后時。誠孝所感。連得美號。尊號中貞德以上諸字。皆極好矣。尙喆曰。誠如聖敎矣。上曰。凝道二字。不必爲拘耶。福源曰。皇朝廟號。亦不得避。今此尊號。恐不必爲拘矣。上曰。先大王尊周之誠。逈出尋常。予旣逮事而仰覩。故不安於心矣。尙喆曰。明日會同時。監造官當差出。而達城府院君家則有數人矣。上曰。誰也。有隣曰。前直長徐有豐。廣興奉事徐鼎淳二人矣。鰲興家亦有可合人云耶。時俊曰。問之則無人云矣。上曰。金龍柱不在耶。時俊曰。臣未之聞矣。上曰。世道多岐。不相全保。金龍柱洪守榮。豈欲作僚耶。尙喆曰。洪守榮方在外。今日亦不入來云矣。上曰。都監工役。今至何境。一祥曰。今幾過半矣。上曰。無前之慶也。工匠料米。亦當優給矣。一祥曰。已從厚磨鍊矣。上曰。輦輿則何以爲之。一祥曰。多有渝色處。方取色矣。上曰。此先朝御輦。尙如是焉。且非目前可乘之物。則鍍金等節。不必爲之。方席翼帳。亦用次品。勿求鮮好。可也。今世子衣服之節。無異閭巷。此皆予惜福之意也。尙喆曰。今承聖敎。貽燕之謨。則固當如此。而但今位號已定之後。儀文之關於國體者。亦不當一例從約矣。上曰。此則然矣。寶盝外匣。可以入用者幾何耶。此亦不必新造。西庫所在者。考見。可也。金寶以銀鍍金乎。以銅鍍金乎。一祥曰。銅鍍金矣。命書傳敎曰。邦慶無前。雖於工匠之賤。宜示同慶之意。今番都監員役工匠等。三時元料外加給。依癸酉年例爲之。令惠廳御甲冑米三十石。輸送都監。以爲均一分給之地。上曰。工匠給午飱乎。昌老曰。一名給三升米。可供三時矣。上曰。工錢。幾何。昌老曰。一從最厚前例矣。上曰。筵敎旣如此。凡百皆以苟完爲事。勿從侈好。可也。自古有例。冊禮都監工匠。自內備饋餠肉三次矣。今番則工匠幾名耶。昌老曰。通三房爲百名矣。上曰。一倂開錄。戶郞來呈政院。可也。命書傳敎曰。惜福之念。勝於慈愛。以是衣服器用。務從薄陋。此筵臣之所目擊。今此封冊之擧。雖出爲所重副輿情。而凡係儀文。宜約不宜繁。況都監擧行物件。尤不可一毫侈大。自轎輦冊印。以至几案茵褥等物。而切勿循用前例。鍍金代用錫。其他緞品漆色。已造者外。一倂比前例。次次減等。上曰。儀仗皆新造乎。一祥曰。然矣。上曰。櫃床諸具。不必善爲之。其中要彩輿。則亦當精造用後善藏。以爲冠禮時更用之地。可也。轎子鳳頭。有不鍍金之例耶。一祥曰。此乃曾前鍍金而渝色者。若欲不鍍金。則勢難脫去舊金矣。上曰。有金而反爲脫去。則亦非予之本意也。福源曰。非但轎子。雖床几之屬。今已造成者。亦不必以鮮好之故改之矣。上曰。戶判旣知予意之大體。隨事善處也。尙喆曰。聖意所在。孰不仰體乎。上曰。自內亦已言之矣。自外擧行之事。或有爲事面體貌。不可不爲之。而自內凡節。皆待冠禮。不以冊禮前後。有所加焉。蓋緣我國家累百年積德深仁。復有此冊禮之慶。而天道好謙而惡盈。凡事之節省。良以此也。尙喆等曰。聖敎至此。臣等誠不勝欽仰之至。上曰。郞廳。以次進前。昌老晳東天穆宜耆惠應等。以次進前。奏職姓名。上敎昌老曰。今日所下傳敎。聚會工匠。詳細誦傳。可也。命退。諸臣以次退出。